
Adatvagyon, adatgazdálkodás, de minek az AI?

Napjainkban egyre nagyobb a visszhangja az Ipar 5.0 koncepciónak, melyet az Európai
Bizottság vizionált 2021-ben és amely alapjaiban változtatja meg a mai gazdasági
paradigmáinkkal kapcsolatos elképzeléseinket. Tulajdonképpen a fő alapvetése az, hogy a
jelenlegi technológiai forradalomnak – amit ma Ipar 4.0 néven emlegetünk – a szerepe
kulcsfontosságú abban, hogy kialakuljon egy emberközpontú, reziliens és fenntartható ipar,
amelybe az eddigiekhez képest sokkal mélyebbre integrálódnak a társadalmi és környezeti
értékek.
Ehhez az átalakuláshoz azonban elengedhetetlen az a rendszerszintű szemlélet, ahol az
individuális technológiai megoldások helyett általánosabb, átfogóbb modellek kapnak
szerepet. Amelyekhez elengedhetetlen követelmény egy olyan mechanizmus, mely több
sémára kompatibilis módon oldja meg az adattárolást, az adatelemzést, az adatvagyon
védelmét, az adatok továbbítását és menedzsmentjét, illetve azt, hogy egy ilyen hálózatban
működő intelligens szoftver döntésképes legyen azáltal, hogy például komplex, dinamikusan
változó struktúrában ok-okozati összefüggések feltárására alkalmassá válik, vagy adott
esetben képes azokra a real-time elemzésekre, melyek akár már a gyártás tervezési fázisában
is lehetőséget adnak nagy pontossággal megbecsülni az ellátási lánc gyenge pontjait, vagy a
későbbi piaci reakciókat a legyártott termékekkel kapcsolatban.
Dolgozatomban annak elemzését tűztem ki célul, hogy milyen adatgazdálkodási stratégia
szükséges ahhoz, hogy egy ilyen rendszerből tiszta és valós adatokat nyerjünk ki, hogyan
oldjuk meg a vállalati nyereséget biztosító adatvagyon védelmét, illetve miképpen tudjuk a
cég döntési reakcióidejét még egy meglehetősen összetett rendszerben is lerövidíteni egyes
akadályok leküzdése érdekében, ehhez egy hálózatelemzést és egy AI rendszerfejlődési
strukturát készítettem.



